《古道 其一》
明代·卢祥

驰车出东城，车声何辚辚。揽辔就古道，古道多荆榛。

十进九反却，嵲屼摧吾轮。所造未千里，计程已逾旬。

岂不欲改辙，良愧前修人。吾宁重迟滞，此道终当循。

作者简介：（1403—1468）明广东东莞人，字仲和。正统七年进士。授南京礼科给事中，多有论劾。以言事谪蒲州判官。天顺初擢礼科都给事中，官至右佥都御史巡抚延绥，有守边功。以升迁为吏部所沮，遂归。有《行素集》。